નાયબ મુખ્યમંત્રી નીતિન પટેલે આજે મળેલી રાજ્ય મંત્રીમંડળની બેઠકમાં લેવાયેલ આ નિર્ણય અંગે વિગતો આપતાં કહ્યુ કે, રાજ્યમાં સુક્ષ્મ, લઘુ અને મધ્યમ ઉદ્યોગોને પ્રોત્સાહન મળે તેમજ મોટા ઉદ્યોગોને અનુરૂપ આનુષાંગિક (એન્સીલરી) ઉદ્યોગો સ્થપાય તો રાજ્યના ઔદ્યોગિક ઉત્પાદનમાં પણ વધારો થાય તે માટે આ મહત્વનો નિર્ણય કરાયો છે. ગુજરાત ઔદ્યોગિક વિકાસ નિગમ દ્વારા રાજ્યમાં વિવિધ સ્થળોએ ૨૫ વધુ નવી જી.આઇ.ડી.સી.ની સ્થાપના કરવાની કાર્યવાહી ચાલી રહી છે. આ સંકુલો ઉભા કરવા જી.આઇ.ડી.સી.ને રાજ્ય સરકાર દ્વારા જમીન વેચાણ આપવામાં આવે છે. જી.આઇ.ડી.સી.ને આ જમીન વેચાણ આપવાની અને જમીનની કિંમત કરવાની હાલની જે પદ્ધતિ હતી તે પદ્ધતિ મુજબ જમીનની વેચાણ કિંમત કરતાં જી.આઇ.ડી.સી.ને કેટલીક જગ્યાએ ઉંચી કિંમત ચુકવવી પડતી હતી.તે જી.આઇ.ડી.સી.માં જે એકમો સ્થપાય તેને વધારે કિંમતની જમીન ફાળવવામાં આવતી હતી. જેને કારણે નાના ઉદ્યોગ સાહસિકોને કારખાના બનાવવા માટેનું ખર્ચ-રોકાણ વધી જતું હતું.